Consilierul pe probleme de lovitură de stat al lui Victor Ponta are o biografie superbă. Măcelarul Belgradului, cum i se spune celui care a bombardat case, școli și spitale care nu aveau nici o relevanță militară, a încercat să acopere crime ale armatei americane prin măsluirea grosolană a unor documente video. E doar una dintre multele crime ale cameleonului politic Clark (sare de la democrați la republicani și înapoi ca o bilă de ruletă), dar numai asta ajunge să ne dăm seama cu cine avem de a face.

Cel puțin 14 oameni au murit în aprilie 1999, cînd un bombardier american a atacat un tren de pasageri care trecea pe un pod lîngă localitatea sîrbească Grdenicka.

După ce a lovit o dată trenul, avionul s-a ridicat, s-a întors și a mai dat una, de control, ceea ce arată clar că bombardamentul nu era accidental. A doua zi, Clark, comandantul forțelor NATO, a prezentat publicului un video care, pretindea el, demonstra că pilotul, trimis să distrugă podul, a avut mai puțin de o secundă să-și dea seama că în acel moment trece un tren de pasageri pe el.

Falsitatea clipului a fost deconstruită imediat – viteza trenului în video era foarte mare, peste 300 de km pe oră, ceea ce însemna că videoul fusese accelerat, un trucaj de doi lei pentru a acoperi o crimă gravă.

Cei care cred că prezența lui Clark ne va aduce cine știe ce beneficii în relația noastră cu SUA se iluzionează: după atacul asupra Americii din 2001, Clark nu a fost chemat de americani nici măcar să-și dea cu părerea, în ciuda marii sale experiențe militare. Clark nu mai înseamnă nimic pentru guvernul american, e doar un ofițer la pensie care învîrte afaceri cu gaze de șist, cele împotriva cărora protestau pînă mai ieri Ponta și ai lui.